Täna vaatasime kummalist õudusfilmi, nimeks "Evil". Ma olen sellest siinsest Netflixi filmilaenutusest ju mitmel korral jahunud. No et saad ükskõik mis filmi laenutada - film saadetakse postiga koju, võid filmi ükskõik kui kaua enda käes hoida (võib mitu filmi ka käes olla) ja kui postiga selle tagasi saadad, siis saadetakse kohe järgmine (sinu poolt koostatud järjekorras) olev film.  Igatahes mingi hetk vaatasime Priiduga mitmeid vanu vene filme ja sattusime vaimustusse. Nu ja siis mõtlesin, et vaatan kas Netflixis on mõni vene film, kus mängiks Lembit Ulfsak. Ühtegi sellist ei leidnud, küll aga leidsin filmi, mille osatäitjaks lisaks Lembit Ulfsakile oli märgitud ka Ita Ever. Tegu polnud ei eesti ega vene filmiga ja mõtlesin selle mitte-midagi ütleva filmi tellida, et järgi  vaadata kas ühes ameerika filmis saab tõesti mängida Ita Ever. Mängis küll. Lisaks sellele mängisid seal ka Lembit ja Juhan Ulfsak, Anu Lamp, Rain Tolk, Peeter Volkonski jne. Peaosaline tundus vene näitleja ja tegevus tundus toimuvat täitsa Eestis. Tundsin ära Kaberneeme tee ja Jõelähtme kiriku. Väga kummaline värk igatahes näha eesti näitlejaid kui nende tekstiosale oli peale loetud ingliskeelne tekst. Ühesõnaga, kes eestlastest siin elab ja Netflixi kasutab, siis eesti näitlejate tõttu võib päris naljakas  olla vaadata.    Üks asi veel, millest siinsetele teada tahtsin anda. Ma alustan juttu veidi kaugemalt. Ma olen ikka igal eluperioodil vähem või rohkem U2te kuulanud. Seetõttu on mul ammu olnud ka unistus minna U2 kontserdile. Kui me siia kolisime 2006 aastal, oli neil just tol suvel siin USAs kontserttuur olnud ja mul jäi vaid loota, et järgmise kolme aasta jooksul tuleb veel neil siin kontsert. Tulebki. Septembris - ehk kuu aega pärast seda, kui me ära kolime. Aiaiai, ropendama ajab see värk.  Võite ju mu üle naerda, aga hoolimata teadmisest et ma sinna kontserdile minna ei saa, ostsin siiski 2 piletit New Yorgi kontserdile. Lihtsalt süda oli (veidikeseks ajaks) rahul, kui mul piletid olemas. Nüüd on aga vist aeg neile uut õnnelikku omanikku otsima hakata. Niisiis, kes soovib osta minult 25.septembril Giants staadionil toimuvale U2 kontserdile 2 piletit, võtku aga ühendust (pirjo@mail.ee).